Определение на Общия съд от 10 юни 2025 г. — Hypo Vorarlberg Bank/ЕСП (Предварителни вноски за 2018 г.)
(Дело T-414/18)1
(Икономически и паричен съюз — Банков съюз — Единен механизъм за преструктуриране на кредитни институции и някои инвестиционни посредници (ЕМП) — Единен фонд за преструктуриране (ЕФП) — Решение на ЕСП за изчисляване на предварителните вноски за 2018 г. — Определяне на годишното целево равнище — Горна граница, предвидена в член 70, параграф 2, първа и четвърта алинея от Регламент (ЕС) № 806/2014 — Задължение за мотивиране — Право на изслушване — Принцип на правната сигурност  — Право на ефективна съдебна защита — Възражение за незаконосъобразност — Жалба, явно лишена от всякакво правно основание)
Език на производството: немски
Страни
Жалбоподател: Hypo Vorarlberg Bank AG (Брегенц, Австрия) (представители: G. Eisenberger, A. Brenneis и J. Holzmann, адвокати)
Ответник: Единен съвет за преструктуриране (представители: D. Ceran и C. Flynn, подпомагани от B. Meyring, S. Schelo, T. Klupsch и S. Ianc, адвокати)
Встъпила страна в подкрепа на ответника: Европейска комисия (представители: D. Triantafyllou и A. Steiblytė)
Предмет
С жалбата си на основание член 263 ДФЕС жалбоподателят иска отмяна в засягащата го част на Решение SRB/ES/2022/46 на Единния съвет за преструктуриране (ЕСП) от 8 август 2022 г., с което се оттегля Решение SRB/ES/SRF/2018/03 на ЕСП от 12 април 2018 г. относно предварителните вноски за 2018 г. в Единния фонд за преструктуриране, в частта му, засягаща институциите, посочени в приложение I към новото решение, и за изчисляване на предварителните вноски за 2018 г. на тези институции в Единния фонд за преструктуриране.
Диспозитив
Отхвърля жалбата.
Всяка страна понася направените от нея съдебни разноски.
____________
1 ОВ C 301, 27.8.2018 г.